HU Az Európai Unió Hivatalos Lapja C 200/16

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 200/08

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„CINTA SENESE”

EK-sz.: IT-PDO-0005-0491-06.09.2005

OEM ( X ) OFJ ( )

Ez az összefoglaló a termékleírás fő elemeit tartalmazza tájékoztatás céljából.

1. A tagállam illetékes hatósága:

Név: Ministero delle Politiche Alimentari Agricole e Forestali Cím: Via XX Settembre 20 00187 Roma RM ITALIA Tel. +39 0646655104 Fax +39 0646655306 E-mail: saco7@politicheagricole.it

2. Csoportosulás:

Név: Consorzio per la Tutela della Cinta Senese Cím: Strada di Cerchiaia 41/4 53100 Siena SI ITALIA Tel. +39 0577389513 Fax +39 0577389513 E-mail: cinta-senese@libero.it Összetétel: Termelők/feldolgozók ( X ) egyéb ( )

3. A termék típusa:

1.1. osztály: Friss hús (valamint vágási melléktermék és belsőség)

4. Termékleírás:

(a követelmények összefoglalása az 510/2006/EK rendelet 4. cikkének (2) bekezdése alapján)

4.1. Elnevezés:

„Cinta Senese”

4.2. A termék leírása:

A „Cinta Senese” oltalom alatt álló eredetmegjelölés kizárólag a szabad-, illetve félszabad tartással nevelt Cinta Senese fajtájú – a tenyésztési nyilvántartásban és/vagy a törzskönyvben „Cinta Senese” genetikai típusúként bejegyzett szülőegyedektől származó – hússertésből készült húst jelöl.

Forgalomba hozatalkor a „Cinta Senese” OEM hús a következő fizikai-kémiai jellemzőkkel rendelkezik (100 gramm emberi fogyasztásra alkalmas húsra számolva, a levágást követően 24 órával): víztartalom legfeljebb 78 %; zsírtartalom legalább 2,5 % (a longissimus dorsi izomban), a pH 45 (pH a levágást követően 45 perccel) 6–6,5. Ezenkívül a következő vizuális és érzékszervi sajátosságok jellemzik: élénk rózsaszín és/vagy piros szín, finom szerkezet, tömör állag, enyhe márványozottság, porhanyósság, lédússág, friss húsíz.

4.3. Földrajzi terület:

A földrajzi terület magában foglalja Toscana régió teljes területét 1 200 méter tengerszint feletti magasságig – efelett a környezeti feltételek már nem kedveznek az állattartásnak.

4.4. A származás igazolása:

Az előállítási folyamat valamennyi szakaszát figyelemmel kell kísérni, és az összes bemenő (input) és kimenő (output) terméket dokumentálni kell. Ily módon és az ellenőrző szerv által a tenyésztőkről, vágóhidakról és darabolóüzemekről vezetett megfelelő nyilvántartások, valamint az előállított mennyiségeknek az ellenőrző szerv számára megfelelő időben történő bejelentése által biztosított a termék eredetének meghatározása és nyomon követhetősége (a termelési folyamat kezdetétől a végéig).

Az állatoknak adott takarmányt illetően a beszállító igazolást ad az állattartónak arról, hogy az a földrajzi területről származik. Az állattartónak a megfelelő belső nyilvántartások révén igazolni kell tudnia, hogy megfelel a 4.5. pontban szereplő előírásoknak. A takarmánybeszállítók által kiállított igazolást, valamint az állattartó belső nyilvántartásait az ellenőrzés során az ellenőrző szerv rendelkezésére kell bocsátani.

Ezenkívül a malacokat a születésüket követő 45 napon belül azonosítás céljából megkülönböztető (gyűrű vagy gomb alakú) füljelzővel kell ellátni, amelyen fel van tüntetve az állat azonosító kódja. A megkülönböztető jel lehet többszínű, amennyiben adott esetben szükség van a tenyésztésre szánt és a levágandó egyedek megkülönböztetésére. Közvetlenül a levágást követően a negyedekre bélyeget sütnek, valamint a fogyasztásra szánt részekre, illetve darabokra jelölés kerül. A bélyeg és/vagy a jelölés elhelyezése a vágó- és/vagy a darabolóüzemben történik. Az ellenőrző szerv a nyilvántartásokban szereplő összes természetes vagy jogi személyt ellenőrzi.

4.5. Az előállítás módja:

A vágásra szánt állatokat a negyedik hónaptól szabad-/félszabad tartásban kell nevelni. Hektáronként legfeljebb 1 500 kg élősúlynak megfelelő állat tartható. Az állatok mindennap a – lekerített vagy szabad – területen tartózkodnak, ahol esetleg éjszakára vagy rossz idő esetére fedett hely áll rendelkezésükre. A tenyészállatok a párzás idején, illetve a fialást megelőző és követő időszakban erre a célra szolgáló építményben (istálló) helyezhetők el az állatorvosi vizsgálatok és az ellés megkönnyítése érdekében.

Az állatokat az erdei tisztások és/vagy a takarmány- és gabonanövényekkel bevetett területek látják el táplálékkal. A napi kiegészítő takarmányozás megengedett, de a kiegészítő takarmány mennyisége nem haladhatja meg a négy hónaposnál idősebb állatok napi adagján belül az állat élősúlyának 2 %-ával megegyező részt.

Az állat élősúlya legfeljebb 3 %-ának megfelelő kiegészítő napi takarmányozás – az állat megfelelő táplálása érdekében – csakis és kizárólag abban az esetben megengedett, ha a kedvezőtlen időjárási feltételek miatt vagy azok következményeképpen (szárazság, hosszabb esős időszakok vagy tartós hótakaró) a legelők vagy erdei tisztások csak korlátozott mértékben hasznosíthatóak.

Ettől eltérően a malacok – amelyeket szintén istállóban tartanak – esetében megengedett, hogy a napi adag négy hónapos korukig kizárólag kiegészítő takarmányból álljon. A kiegészítő takarmány összetevőinek legalább a teljes takarmányadag tömegének 60 %-ával megegyező arányban a termelés földrajzi területéről kell származnia. Kiegészítő takarmányként a következő termékek megengedettek:

— Energetizáló termékek: teljes kiőrlésű gabonanövények.

— Fehérjetermékek: olajnövények (a szója és szójaszármazékok kivételével), valamint teljes kiőrlésű hüvelyesek.

— Rostanyagok: zöldtakarmány, friss gyümölcs és zöldség, a gabonafélék őrléséből származó melléktermékek.

Megengedett továbbá a vitamin- és ásványianyag-kiegészítők használata.

A vágóállatnak legalább 12 hónapos kort el kell érnie.

4.6. Kapcsolat:

A „Cinta Senese” OEM és a származási hely közötti kapcsolatot a fajta tartási és takarmányozási módja támasztja alá, amelynek eredményeképpen kialakulnak a 4.2. pontban meghatározott jellemzők. A meghatározott földrajzi terület jellegzetességei a makktermésű tölgyfafajokban gazdag vegyes erdők és a marginális gabonatermő területek. A toszkán régió talajviszonyaira a sokszor sovány és agyagos legelők jellemzők, amelyeket általában legelésre alkalmas takarmánynövényekkel ültetnek be. Az évszázadok során az emberi beavatkozásnak köszönhetően a Cinta Senese fajta került kiválasztásra. E fajta erős végtagokkal és testfelépítéssel rendelkezik, rusztikusság, egyszerűség, alkalmazkodóképesség és a betegségekkel szembeni ellenállóképesség jellemzi, és képes szinte kizárólag a toszkán régióra jellemző természetes erőforrások hasznosításával táplálkozni. Az állattartás jellemző módja a korábbiakhoz hasonlóan ma is a szabad- és/vagy félszabad tartás. A sertést kihajtják az erdőbe, illetve a legelésre alkalmas területekre, majd éjszaka, illetve a fialást megelőző és követő kritikus időszakban fedett helyen tartózkodik. E tartási módnak – amelynek során a sertés az erdők és a földek nyújtotta táplálékforrásokat hasznosítja – köszönhetően számos állat-egészségügyi probléma, valamint az állatokat érő stresszhatás elkerülhető, és ez kedvezően hat a hús összetételét és minőségét befolyásoló jellemzőkre. A hús jellegzetessége a daraboláskor láthatóvá váló kisfokú intramuszkuláris zsírtartalmon kívül a 4.2. pontban meghatározott minimális zsírtartalom is, amely nem minden sertéshúsra jellemző, és amely a hús íze és lédússága szempontjából meghatározó tényezőnek számít. A „Cinta Senese” hús másik figyelemre méltó jellegzetessége a telítetlen zsírsavak összetétele: a hús érzékszervi jellemzőit előnyösen befolyásoló különböző aromaanyagok kialakulását meghatározó olajsav nagy mennyisége, valamint a linolénsav – amely a kívánatosnál nagyobb mennyiségben károsan befolyásolja a hús minőségét – kis aránya. A toszkán erdők és legelők jellemző növényfajtáiból álló étrend kihat a zsírösszetételre.

Ezenkívül a legeltetés hatással van az állomány genetikai összetételére is, amelynek révén a hús különösen alkalmas friss állapotban történő fogyasztásra vagy feldolgozásra. Vízvisszatartó képessége magasabb, és ezáltal kisebb a főzés során keletkező vízveszteség, valamint a feldolgozási folyamat első érlelési szakaszában a sózással járó veszteség.

Indokolt hangsúlyozni, hogy ma azért is van közvetlen kapcsolat a „Cinta Senese” hús és származási területe között, mert korábban nagy erőfeszítések történtek e toszkán étkezési hagyományokat megtestesítő termék minőségének érvényre juttatása érdekében. A regionális hatóságok intézkedéseinek köszönhetően a „Cinta Senese” hús egyre elterjedtebbé vált a piacon, oly fokig, hogy még az éttermek étlapján is megjelent a különböző húsrészek mellett a „Cinta Senese” megjelölés.

Napjainkban oly nagy mértékben keresett a „Cinta Senese” megjelöléssel ellátott húsáru, hogy ára meghaladja más húsok árát, ahogy az a Sienai Kereskedelmi, Ipari, Kézműves és Mezőgazdasági Kamara 2001. és 2002. évre vonatkozó árlistáiból is kiderül.

4.7. Ellenőrző szerv:

A felügyeleti rendszer teljesíti az EN 45011 szabványban meghatározott feltételeket.

Név: Istituto Nord Est Qualità — INEQ Cím: Via Nazionale 33/35 33030 Villanova di San Daniele del Friuli UD ITALIA Tel. +39 0432956951 Fax +39 0432956955 E-mail: info@ineq.it

4.8. Címkézés:

A „Cinta Senese” féltest alábbi részeit bélyeggel kell ellátni: comb, karaj, oldalas, dagadó, lapocka és toka. A bélyeg a „Cinta Senese” OEM logójából és a vágóhíd kódjából áll.

A bélyeggel ellátott féltest darabolásával kapott valamennyi, a végfogyasztóknak szánt darabot jelöléssel kell ellátni, amely tartalmazza az alábbiakat:

— a logót,

— az oltalom alatt álló eredetmegjelölés elnevezését: Cinta Senese D.O.P,

— az uniós szimbólumot vagy a „Denominazione d’Origine Protetta” (oltalom alatt álló eredetmegjelölés) kifejezést,

— a nyomon követésre szolgáló kódot, amelynek révén azonosítható az állat (születési hely és idő), a vágás és a darabolás helye és időpontja, valamint az árusításra bocsátott mennyiségek.

Az említett adatokat tartalmazó jelölést az egyes testrészeken és/vagy az előcsomagolt termékeken úgy kell elhelyezni, hogy azt ne lehessen eltávolítani.

A logó központi eleme a sötétpiros színű címer, amely egy sötétszürke színű, a test közepén fehér szalagot viselő sertést ábrázol. A címert sötétpiros kör veszi körül, amelyen belül az „allevata in Toscana secondo tradizione” (Toscanában hagyományos tartással nevelt) felirat látható. A címer alatt, az azt körülvevő körön kívül a „Cinta Senese D.O.P.” (Cinta Senese OEM) felirat látható. A logó készülhet különböző alapon, fekete-fehér változatban, kisebb vagy nagyobb méretben is, feltéve, hogy az arányok és a szövegrészek elhelyezése változatlan marad.

(1) HL L 93., 2006.3.31., 12. o.